CELEX: 32019D0984
Language: ro
Date: 2019-06-05 00:00:00
Title: Decizia (UE) 2019/984 a Parlamentului European și a Consiliului din 5 iunie 2019 de modificare a Directivei 96/53/CE a Consiliului în ceea ce privește termenul pentru punerea în aplicare a normelor speciale privind lungimea maximă a cabinelor care îmbunătățesc performanțele aerodinamice, eficiența energetică și performanțele în materie de siguranță

20.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 164/30
               
            
         DECIZIA (UE) 2019/984 A PARLAMENTULUI EUROPEAN ȘI A CONSILIULUI
         din 5 iunie 2019
         de modificare a Directivei 96/53/CE a Consiliului în ceea ce privește termenul pentru punerea în aplicare a normelor speciale privind lungimea maximă a cabinelor care îmbunătățesc performanțele aerodinamice, eficiența energetică și performanțele în materie de siguranță
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 alineatul (1),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Directiva 96/53/CE a Consiliului (3) a fost modificată prin Directiva (UE) 2015/719 a Parlamentului European și a Consiliului (4), în scopul de a reduce consumul de energie și emisiile de gaze cu efect de seră, de a adapta legislația la evoluția tehnologiilor și la nevoile în evoluție ale pieței și de a facilita transportul intermodal.
                  
               
                     (2)
                  
                  
                     Îmbunătățirea aerodinamicii cabinelor autovehiculelor ar permite îmbunătățirea semnificativă a performanțelor energetice ale vehiculelor. Cu toate acestea, restricțiile privind lungimea maximă stabilite prin Directiva 96/53/CE nu au făcut posibilă această îmbunătățire fără o reducere a capacității de încărcare a vehiculelor. Prin urmare, Directiva (UE) 2015/719 a introdus o derogare de la restricțiile privind lungimea maximă.
                  
               
                     (3)
                  
                  
                     Derogarea de la restricțiile privind lungimea maximă introdusă prin Directiva (UE) 2015/719 urmează să se aplice la trei ani de la data transpunerii sau de la data aplicării modificărilor necesare în ceea ce privește cerințele tehnice de omologare de tip.
                  
               
                     (4)
                  
                  
                     Pentru ca beneficiile cabinelor aerodinamice, în ceea ce privește performanța energetică a vehiculelor grele de marfă, dar și în ceea ce privește o mai bună vizibilitate pentru conducătorii auto, siguranța altor participanți la trafic, precum și siguranța și confortul conducătorilor auto să se materializeze cât mai curând posibil, este necesar să se asigure că astfel de cabine aerodinamice pot fi introduse fără întârzieri inutile, de îndată ce vor fi stabilite cerințele de omologare de tip necesare.
                  
               
                     (5)
                  
                  
                     Sectorul transporturilor și producătorii de echipamente au nevoie de timp suficient pentru a dezvolta noi servicii și produse. Pentru a profita de beneficiile oferite de normele mai flexibile de proiectare a cabinelor, este importantă acțiunea Comisiei pentru a asigura că pot fi adoptate cât mai curând posibil normele tehnice necesare pentru a permite intrarea rapidă și fără dificultăți pe piață a unei noi generații de cabine. De asemenea, Comisia și statele membre, acționând în rolul care le revine în cadrul Comitetului tehnic pentru autovehicule instituit prin Directiva 2007/46/CE a Parlamentului European și a Consiliului (5), ar trebui să întreprindă toate eforturile pentru a garanta emiterea rapidă a unui aviz. În cazul în care măsurile preconizate de Comisie nu sunt conforme cu avizul comitetului menționat, sau în cazul în care acesta nu emite un aviz, Comisia va proceda fără întârziere în conformitate cu articolul 5a alineatul (4) din Decizia 1999/468/CE a Consiliului (6).
                  
               
                     (6)
                  
                  
                     Prin urmare, Directiva 96/53/CE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 9a din Directiva 96/53/CE se modifică după cum urmează:
            
                        1.
                     
                     
                        La alineatul 2, după litera (d), al doilea paragraf se înlocuiește cu următorul text:
                        „În acest scop, Comisia adoptă măsurile necesare, în cadrul Directivei 2007/46/CE, pentru a reglementa omologarea de tip a vehiculelor sau ansamblurilor de vehicule menționate la alineatul (1) de la prezentul articol până la 1 noiembrie 2019.”
                     
                  
                        2.
                     
                     
                        Alineatul (3) se înlocuiește cu următorul text:
                        
                           „(3)   Alineatul (1) se aplică de la 1 septembrie 2020.”
                        
                     
                  
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 5 iunie 2019.
            
               
                  Pentru Parlamentul European
               
               
                  Președintele
               
               A. TAJANI
            
            
               
                  Pentru Consiliu
               
               
                  Președintele
               
               G. CIAMBA
            
         
         
            (1)  JO C 62, 15.2.2019, p. 286.
         
            (2)  Poziția Parlamentului European din 26 martie 2019 (nepublicată încă în Jurnalul Oficial) și Decizia Consiliului din 22 mai 2019.
         
            (3)  Directiva 96/53/CE a Consiliului din 25 iulie 1996 de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a greutății maxime autorizate în traficul internațional (JO L 235, 17.9.1996, p. 59).
         
            (4)  Directiva (UE) 2015/719 a Parlamentului European și a Consiliului din 29 aprilie 2015 de modificare a Directivei 96/53/CE a Consiliului de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a greutății maxime autorizate în traficul internațional (JO L 115, 6.5.2015, p. 1).
         
            (5)  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).
         
            (6)  Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (JO L 184, 17.7.1999, p. 23).